**Պահանջատիրութիւն-արդար իրաւունք**

**Ինչպէս ՜՜ինչպէս պաշտպանել Հայ դատը Հռոմի պէս փոքր գաղութի մը մէջ՝՝։**

Բարև Ձեզ սիրելի բարեկամներ:

Խօսելէ առաջ ցեղասպանութեան զոհերու արդար իրաւունքի ու պահանջատիրութեան մասին, որ զրոյցիս կեդրոնական թեման է, հակիրճ կերպով պիտի խօսիմ Հռոմի հայ համայնքին մասին...քանի՝ որպէս ենթատիտղոս ընտրած եմ ՜՜ինչպէս պաշտպանել Հայ դատը Հռոմի պէս փոքր գաղութի մը մէջ՝՝ ուր մանաւանդ շատ դիւրին է ՜՜ՁՈՒԼՈՒՄԸ՝՝։

Հռոմի հայ համայնքը 1999-էն ի վեր ունի իր իւրայատուկ խորհուրդը, որը ներկայիս կազմուած է 9 անդամներէ, եկած՝ տարբեր տեղերէ, ու կը հետեւին քաղաքական եւ կրօնական տարբեր հոսանքներու, սակայն միասնաբար կը գործեն հռոմահայ հասարակութեան իսպաս ու կը համադրեն զանազան գործունէութիւներ, զանազան միջոցներով։

Հռոմի հայ hասարակութեան խորհուրդը ունի - իտալերէն լեզուով- իր կայքը [www.comunitaarmena.it](http://www.comunicaarmenia.ed). ուր կը տեղադրուին առօրեայ տեղեկութիւնները, հայող՝ հայ աշխարհին։

Կայքը կը գործէ աւելի քան 15 տարիէ ի վեր և ունի տարբեր բաժանումներ, որոնցմէ յիշեմ.

՜՜Ակնարկ մը մամուլի վրայ՝՝ այնտեղ կ՝ամփոփուին ամէն օր իտալական օրաթերթերու մէջ լոյս տեսած և հրապարակուած յօդուածները։

՜՜Հայկական լուրեր՝՝ բաժինը կը ներփակէ Իտալիոյ հայ հասարակութեան, ընկերութիւններու, հանրային և անհատական մարմիններու տեղական և ազգային նախաձեռնութիւնները:

Կայ նաև ՜՜հայ հասարակութեան՝՝ էջը ուր կարելի է գտնել իտալերէն լեզուով լայն կենսագրութիւններ ու հրատարակութիւններ՝ թէ Հայաստանի պատմութեան ու մշակոյթի մասին նաև մշակութային և քաղաքական տարբերակներ՝ հայ ժողովուրդի և հայ ազգի բարօրութիւնը, մշակոյթի պատմութիւնը խորացնելու և ծաւալելու համար: Կայքի ջանքերով կը հրատարակուի նաեւ ՜՜Ախթամար՝՝ պարբերաթերթը. սկիզբը՝ միայն կը տպուէր, (շուրջ 30 էջ ու նկարներ), իսկ վերջին 10 տարիներուն՝ կը գործէ նաև on line տարբերակը:

Akhtamar on line բաժինը կը հրապարակուի և կ՝ուղարկուի հազարաւոր հասցէներու՝ հայ թէ իտալացի: Պարբերաթերթին նպատակն է ծանօթացնել ՜՜հայկական պատմութիւնը, մշակոյթն ու արուեստը, եւ առօրեան....

Վերջին 5 տարիներուն ՜՜24 Ապրիլի՝՝ յատուկ էջ մը նուիրուած է Իտալիոյ տարածքին տեղի ունեցող նախաձեռնութիւնները գրառելու համար: ՜՜Comunitaarmena.it՝՝ կայքը նաև տեղ տուած է զանազան ձեռնարկներու եւ քարոզչութիւններու, որոնց շարքին՝ օրինակի համար նշեմ.

1- Ինչպէս իտալական դպրոցական դասագիրքերու մէջ ներմուծել հայկական հարցը.

2- Դադրեցնել Խաչքարերու փլուզումը,

3-՜՜Ոչ՝՝ ներկայ Թուրքիոյ մուտքին, Եւորպական Միութիւն, ի պատասխան Թուրքիոյ մէջ կատարուող համասփիւռներուն (propaganda-ներուն)։

4- Միջազգային քարոզչութիւն Հռոմի մէջ ՜՜Աթաթուրքի՝՝ ի պատիւ յուշարձանի բացումին դէմ. ցարդ՝ 5000 բողոքագիր հասած է քաղաքապետարան։

5- Բողոքի նամակ կամ ճշդումներ ՜՜օրաթերթերուն՝՝ անոնց դէմ որոնք համակիր են Թուրքիոյ ուրացող կեցուածքին։

6- Նաեւ՝ 2008-ին, Հռոմի հայ գաղութի խորհուրդը եզակի քարոզչութիւն մը ձեռնարկեց՝ հանրային կարծիքի եւ յատկապէս նոր սերունդի ուշադրութիւնը հրաւիրելու 20րդ դարու առաջին Ցեղասպանութեան վրայ: Նախաձեռնութիւնը անզուգական է իր տեսակին մէջ, քանի որ առաջին անգամ ըլլալով օգտագործուեցան Իտալիոյ հանրակառքերը, որոնք օժտուած են տեսաերիզի սարքաւորումով:

Արդ, Իտալիոյ շարք մը քաղաքներու՝ Հռոմի, Միլանի, Ֆլորանսի, Սիյէնայի, եւ Պարիի հանրակառքերուն մէջ, 11էն 30 Ապրիլին, տեսաերիզ մը ցուցադրուեցաւ, ուր կը տեսնուի բերանը կարուած մարդ մը եւ հետեւեալ գրութիւնը «24 Ապրիլ 2008՝ 93րդ տարելիցը Հայոց Ցեղասպանութեան. «***Անխօս ողբերգութիւն մը»:***

Հռոմի հայ գաղութի խորհուրդը իր այս նախաձեռնութեամբ կը նպատակադրէ վառ պահել Եղեռնի մէկուկէս միլիոն զոհերու յիշատակը, նաեւ գիտակից դարձնել հանրային կարծիքը, յատկապէս նոր սերունդը, որպէսզի նման ողբերգութիւններ երբեք տեղի չունենան:

***Երեք տարիներ, այս քարոզչութիւնը կրցաւ յուզել թէ իտալացին եւ թէ Իտալիա այցելողները...))***

7-Հռոմի Հայ Համայնքի Խորհուրդը, ամէն տարի, Հռոմի քաղաքապետարանի մշակոյթի բաժանմունքի մասնակցութեամբ՝ Հրանտ Տինքի յիշատակին մրցանակ յատկացուցած է որ կը տրուի իտալացի գրողներուն, որոնք գործած են ու կը գործեն ՜՜Խօսքի Ազատութեան՝՝ ի խնդիր։

Այս նախաձեռնութիւններու նպատակն է պաշտպանել Հայկական հարցը, եւ յատկապէս ուղղուած է իտալացի ժողովուրդին, որպէսզի ծանօթանան Հայկական հարցին։

Հռոմի հայ համայնքի խորհուրդը աշխոյժ գործունէութիւններ կը տանի Հայաստանի Հանրապետութեան ի խնդիր... համագործակցութեամբ Հայաստանի զոյգ դեսպանութիւններուն՝ (Իտալիոյ կառավարութեան մօտ ու Ս. Աթոռի մօտ)։

Հռոմի մէջ գոյութիւն ունին զանազան միութիւններ որոնք նոյն նպատակը ունին։

Մեծ է դերը նաեւ հայ եկեղեցւոյ, Հռոմի Լեւոնեան դպրեվանքին, Անարատ Յղութեան հայ քոյրերուն միաբանութեան, Խաղաղութեան Ձայնի հայերէն հաղորդումներուն, ու յատկապէս Ռատիովատիկանին ու անոր հայկական բաժանմունքին։

Վատիկանի ռատիոյէն, ամէն օր 20 վայրկեան տեւող 2 հայերէն հաղորդումներ կը ձայնասփռուին, մին՝ յետ միջօրէին, ժամը 17.50-ին (իտալիոյ ժամով) իսկ կրկնումը առաւօտեան ժամը 4.10 անց որ Հայաստանի ունկնդիրներուն համար յարմար է քանի որ այնտեղ ժամը 7.10 անցն է...

Համագործակցելով աւելի քան 44 ազգերու ներկայացուցիչներու հետ, Վատիկանի Ձայնասփիւռի Հայկական Հաղորդումի անձնակազմը մեծ դեր կը կատարէ Հայ ժողովուրդի պատմութիւնն ու մշակոյթը համայն աշխարհին ճանչցնելու։ Իր հիմնարկութենէն ասդին, Վատիկանի Ձայնասփիւռի Հայկական Հաղորդումը հաւատարիմ մնացած է իր գլխաւոր նպատակին. Ազգ եւ Կրօնք։

Ռ. Վ.ի հայկական բաժնի առաքելութիւններէն է նաեւ՝ ըլլալ կամուրջ մը, որպէսզի զանազան երկիրներու ունկնդիրները, իրենց լեզուով, տեղեկութիւններ ստանան նաեւ Հայկական հարցին ուհայոց պատմութեան մասին։

Այսպէս, Ճափոնէն Չինաստան, նաեւ Ասիա,Ափրիկէ, ԱՄՆ և այլոք մեր հարցը կը քննարկեն իրենց լեզուներով և բոլորը կը զարմանան, թէ ինչպէս ամենահին, ամենալաւ ազգը նման անարդարութիւն կրած է...(շատ անգամ բացէն կ՝ըսեն մեզի):

Շատ մեծ ուրախութեամբ իմացանք, որ Ֆրանչիսկոս Քահանայապետը, Տիեզերական եկեղեցւոյ պետը, որ շատ լաւ կը ճանչնայ և լաւ վերաբերմունք ունի հայերու նկատմամբ, Ս. Պետրոսի պազիլիքայի մէջ, Հայոց ցեղասպանութեան 100-ամեակին առթիւ, 12 Ապրիլ 2015-ին, պիտի յիշատակէ մեր Նահատակները:

Ուրեմն բոլորս կը հանդիպինք յառաջիկայ տարի՝ Ապրիլին, Վատիկանի մէջ... Այսպէս՝ Ապրիլեան Նահատակները, մեր հայրերն ու մեծ հայրերը իրենց արդար իրաւունքը կը գտնեն... մանաւանդ եթէ նոր սերունդը գոյատեւէ, մնայ հայ, ապրի հայօրէն եւ նպաստէ Հայրենիքի բարօրրութեան ու պատիւ բերէ հայութեան... որ աւելի կ՝արժէ քան նիւթականը... Շնորհակալութիւն բոլորին: